ຫຼັງຈາກ ສຳນັກງານກຳມາທິການສູງສຸດເພື່ອສິດທິມະນຸດ (OHCHR) ອອກຖະແຫຼງການໂດຍສັງເຂບວັນທີ 21 ທັນວາ 2012 ລ່າສຸດໄດ້ມີອີກສະບັບໜຶ່ງຖະແຫຼງການໂດຍສັງເຂບວັນທີ 21 ມິຖຸນາ 2013 ໂດຍມີເນື້ອໃນຫຍໍ້ດັ່ງນີ້:
… ຈາກຄວາມກັງວົນທີ່ວ່າ 6 ເດືອນຜ່ານໄປແຕ່ຍັງບໍ່ມີຄວາມຄືບໜ້າໃນການສືບສວນສອບສວນຕໍ່ກໍລະນີການສົມບັດ ສົມພອນ ຜູ້ເຮັດວຽກເພື່ອປົກປ້ອງສິດທິມະນຸດສປປ ລາວ ທີ່ຖືກບັງຄັບໃຫ້ເປັນຄົນຫາຍສາບສູນ. ສົມບັດຫາຍຕົວໄປໃນລະຫວ່າງການຂັບລົດກັບບ້ານໃນຕົວເມືອງນະຄອນຫຼວງວຽງຈັນ ເມື່ອວັນທີ 15 ທັນວາ 2012. ພາບບັນທຶກຈາກກ້ອງວົງຈອນປິດໄດ້ປາກົດໃຫ້ເຫັນວ່າລົດຂອງສົມບັດໄດ້ຖືກຕຳຫຼວດເອີ້ນໃຫ້ຢຸດ ແລະ ລາວກໍຖືກເອົາຂື້ນລົດກະບະໄປໂດຍບຸກຄົນນອກເຄື່ອງແບບ. OHCHR ເປັນກັງວົນເລື່ອງຄວາມປອດໄພຂອງສົມບັດ ເນື່ອງຈາກຈົນເຖິງປັດຈຸບັນຍັງບໍ່ມີຂໍ້ມູນວ່າລາວຖືກກັກຂັງຢູ່ບ່ອນໃດ ແລະ ຜູ້ກະທຳຜິດແມ່ນໃຜ. OHCHR ຮຽກຮ້ອງລັດຖະບານເພິ່ມມາດຕະການເພື່ອສືບຄົ້ນຫາສົມບັດ ແລະ ຮັບປະກັນວ່າລາວຈະໄດ້ກັບຄືນຫາຄອບຄົວຢ່າງປອດໄພ. ສົມບັດ ສົມພອນ ເປັນຄົນທີ່ມີຊື່ສຽງລະດັບໂລກດ້ານການປະຕິບັດວຽກງານສົ່ງເສີມການພັດທະນາທີ່ສົມດຸນ ແລະ ມີຍືນຍົງ. ລາຍງານຫຼາຍສະບັບໄດ້ສະແດງໃຫ້ເຫັນວ່າການທີ່ສົມບັດຖືກຈັບຕົວໄປມີຄວາມກ່ຽວຂ້ອງກັບປະເດັນດັ່ງກ່າວ.